এবার CBI-এর ফাঁসে অনিল আম্বানি, কোন অভিযোগে তল্লাশি তদন্তকারী সংস্থার?

ওয়েব ডেস্ক: কেন্দ্রীয় তদন্ত সংস্থা সিবিআই (CBI) কুখ্যাত ঋণ জালিয়াতি মামলায় শিল্পপতি অনিল আম্বানি (Anil Ambani) এবং তাঁর সংস্থা রিলায়েন্স কমিউনিকেশনস (RCom)-এর বিরুদ্ধে বড় পদক্ষেপ নিয়েছে। স্টেট ব্যাংক অফ ইন্ডিয়াকে (SBI) প্রতারণার অভিযোগে প্রায় ২,৯২৯ কোটি টাকার জালিয়াতি মামলায় এফআইআর রুজু করা হয়েছে।

শনিবার ভোরে মুম্বইয়ে একাধিক স্থানে অভিযান চালায় সিবিআই। তল্লাশি হয় অনিল আম্বানির কাফে পারেডের বাসভবন সি উইন্ড-এ এবং রিলায়েন্স কমিউনিকেশনের অফিসে। সংস্থার একাধিক নথি, চুক্তিপত্র এবং আর্থিক লেনদেন সংক্রান্ত তথ্য খতিয়ে দেখা হচ্ছে।

আরও পড়ুন: যোগী-রাজ্যে এনকাউন্টার!

প্রসঙ্গত, এর আগে চলতি বছরের জুন মাসে এসবিআই অনিল আম্বানি ও তাঁর সংস্থাকে ‘ফ্রড’ বলে ঘোষণা করে এবং সিবিআই-এর কাছে অভিযোগ জানানোর সিদ্ধান্ত নেয়। পরে রিলায়েন্স কমিউনিকেশনের রেজোলিউশন প্রফেশনাল বিএসই-তেও (BSE) এই তথ্য প্রকাশ করে। বর্তমানে সংস্থাটি দেউলিয়া প্রক্রিয়ার (CIRP) মধ্যে রয়েছে এবং অনিল আম্বানির ব্যক্তিগত দেউলিয়া মামলা এনসিএলটি-তে বিচারাধীন।

সিবিআই সূত্রে জানা গেছে, এই মামলায় আরও কয়েকটি আর্থিক সংস্থা ও কর্পোরেট গোষ্ঠীর সম্পৃক্ততা আছে কিনা তাও খতিয়ে দেখা হচ্ছে। অন্যদিকে, প্রয়োজনে অনিল আম্বানিকে জিজ্ঞাসাবাদের জন্য সমন পাঠানো হতে পারে।

অভিযান চলাকালীন ঘটনাস্থল ঘিরে বাড়তি নিরাপত্তা মোতায়েন করা হয়েছিল। দেশের অন্যতম বৃহৎ ব্যাংক জালিয়াতি মামলার তদন্তে এই পদক্ষেপকে সিবিআই একটি বড় অগ্রগতি হিসেবে দেখছে।

দেখুন আরও খবর: